शत्रुघ्न सिन्हा को करीब से जानने वाले कहते हैं कि वे कब, किस बात से पलट जाएंगे या कब किस का गुणगान करने लगेंगे, यह आज तक किसी के समझ में नहीं आया. जब नीतीश कुमार ने बिहार को स्पैशल स्टेट का दरजा दिए जाने की मांग करते हुए 16 मार्च, 2013 को दिल्ली में अधिकार रैली का आयोजन किया था और उस में भाजपा नेताओं को शामिल नहीं किया था तो शत्रुघ्न सिन्हा ने यह कह कर नीतीश कुमार को ‘खामोश’ कर दिया था कि गुजरात में ‘नमो’ (नरेंद्र मोदी) के बाद अब बिहार में ‘सुमो’ (सुशील मोदी) की बारी है. नमो और सुमो की जोड़ी अगर मिल कर काम करेगी तो लोकसभा चुनाव में शानदार कामयाबी मिलेगी. वही शत्रुघ्न अब ‘नमो’ और ‘सुमो’ को भूल कर ‘नीकु’ (नीतीश कुमार) की चापलूसी में लग गए हैं, ताकि भाजपा से बाहर किए जाने के बाद वे नीतीशलालू की सियासी ऐक्सप्रैस पर सवार हो सकें. गौरतलब है कि राजद सुप्रीमो लालू यादव हमेशा से बिहारी बाबू को भाव नहीं देते रहे हैं और उन्हें नचनियाबजनिया नेता बता कर वे उन की बोलती बंद करते रहे हैं.